
“Par Eiropas Komisijas paziņojumu par Sadarbības un pārbaudes mehānisma Bulgārijai un Rumānijai slēgšanu”
2023. gada 5. jūlijā Eiropas Komisija (EK) informēja, ka tā ir pieņēmusi lēmumu slēgt 2006. gadā izveidoto Sadarbības un pārbaudes mehānismu (CVM) Bulgārijai un Rumānijai. EK uzsver, ka mehānismu turpmāk aizstās 2020. gadā izveidotais ikgadējais Tiesiskuma cikls, kura ietvaros tiek aplūkotas visas ES dalībvalstis. 
Kad Bulgārija un Rumānija 2007. gada 1. janvārī pievienojās ES, tām vēl bija nepieciešams veikt progresu tieslietu jomā, kā arī cīņā pret korupciju un (Bulgārijai) arī organizēto noziedzību. Lai palīdzētu pārvarēt identificētos trūkumus, EK 2006. gadā izveidoja CVM, kurā noteikti kritēriji progresa izvērtēšanai.
Kopš 2007. gada jūnija EK izdevusi regulārus ziņojumus par Bulgārijas un Rumānijas progresu CVM ietvaros. Pēdējie ziņojumi izdoti 2019. gada 22. oktobrī par Bulgārijas progresu un 2022. gada 22. novembrī par Rumānijas progresu.
Šajos ziņojumos EK secināja, ka abu valstu progress saskaņā ar CVM ir pietiekams, un tās izpilda saistības, kuras uzņēmušās, iestājoties ES.  Vienlaikus EK bija arī norādījusi, ka gan Bulgārijai, gan Rumānijai būtu jāturpina strādāt pie noteiktu apņemšanos īstenošanas, kas minētas šo EK ziņojumu secinājumos. 
Bulgārijai vēl bija jāievieš procedūras ģenerālprokurora kriminālatbildības nodrošināšanai, kā arī jāatceļ noteikumi Tieslietu sistēmas aktā par automātisku maģistrātu atcelšanu no amata kriminālizmeklēšanas gadījumos, kā arī prasību maģistrātiem ziņot par dalību profesionālās asociācijās. Tāpat Bulgārija apņēmās turpināt sadarbību ar Eiropas Padomes struktūrām Bulgārijas pretkorupcijas ietvara izveidei. Š.g. 27.jūnijā Bulgārijas premjerministrs informēja par Bulgārijas paveikto tiesiskuma jomā, t.sk. par veiktajiem pasākumiem minēto apņemšanos izpildē. Š.g. 26.maijā Bulgārija pieņēma un š.g. 6. jūnijā spēkā stājās likumdošana, kas paredz ģenerālprokurora kriminālatbildību. Līdz ar minētās likumdošanas pieņemšanu Bulgārija ir izpildījusi visas CVM ietvaros uzņemtās apņemšanās.
Rumānijai bija jānodrošina sadarbība ar Venēcijas komisiju, jāpārskata kriminālkodekss, lai nodrošinātu saskaņotību ar Rumānijas Konstitucionālās tiesas kopš 2016.gada pieņemtajiem lēmumiem, kā arī jāuzlabo caurspīdība. Ekspertu grupa, ko izveidojusi Rumānijas Tieslietu ministrija, iesniedza neatkarīgu ziņojumu ar piedāvātajiem risinājumiem Rumānijas tiesu sistēmas turpmākai stiprināšanai saskaņā ar Venēcijas komisijas ieteikumiem. Attiecībā uz kriminālkodeksa pārskatīšanu un saskaņotību ar Rumānijas Konstitucionālās tiesas kopš 2016.gada pieņemtajiem lēmumiem, attiecīgie tiesību akti pieņemti Rumānijas parlamentā š.g. 28.jūnijā. Savukārt Rumānijas Augstākā tiesnešu padome sniedza ieguldījumu reformu īstenošanā, š.g. 3.aprīlī pieņemot paziņojumu par pārredzamības un atbildības principiem. Saskaņā ar EK vērtējumu, Rumānija ir izpildījusi visas apņemšanās.
· Latvija piekrīt Eiropas Komisijas vērtējumam un augstu novērtē Bulgārijas un Rumānijas īstenotās tiesu sistēmas reformas, panākto progresu cīņā pret korupciju un organizēto noziedzību, kā arī šo reformu ilgtspējas veicināšanu. 
· Ņemot vērā, ka Bulgārijas un Rumānijas progress saskaņā ar CVM ir atzīstams par pietiekamu un tās ir izpildījušas saistības, kuras uzņēmās, iestājoties ES, Latvija ir par iespējami drīzu Sadarbības un pārbaudes mehānisma atcelšanu, atbalstot turpmākas uzraudzības īstenošanu ikgadējā Tiesiskuma ziņojuma cikla ietvaros.


Iesniedzējs: finanšu ministrs,
ārlietu ministra pienākumu izpildītājs			                      		A. Ašeradens	       

Vīza: valsts sekretārs					  		               A. Pelšs



Ļ.Kočergina 67016238
Lubova.Kocergina@mfa.gov.lv
	
AMzino_01092023; Informatīvais ziņojums “Par Eiropas Komisijas paziņojumu par Sadarbības un pārbaudes mehānisma Bulgārijai un Rumānijai slēgšanu”
2
